Eeun-tre eo an traoù e bed ar sport. Daou rummad zo : gwazed pe maouezed. Ar pezh zo, n'eo ket ken eeun ar gwirvoud avat. Nevez zo c'hoazh ez eus ur rederez eus India zo bet lemmet he medalenn diganti e C'hoarioù Azia : ur reder e oa... Pell zo ez eus kontrolloù avat. E c'hoarioù olimpek Tokyo (1964) da skouer e oa disfiz war 1 gampionez diwar 3…Abalamour da se e oa bet  lakaet kontrolloù gwregelezh war-sav (amprouenn Barr bet lakaet en he flas amprouenn PCR war-lerc'h). Diskoulmoù a oa bet kavet gant ar drucherien avat. Dre ma oa kontrollet ar genoù ez eo war un dra all e oa bet lakaet pouez : an hormonoù. Tud zo bet lakaet kement a gemm warno er mod-se m'o deus divizet bezañ oberataet o seks war-lerc'h, evel Heidi Krieger, kampionez Europa 1986 evit ar bannañ pouez hag a zo aet da baotr da c'houde he zamm karierenn. Anat eo n'eo ket aes ar jeu evit ar re zo e penn ar  sport. Paket int etre pouez an arc'hant, ar re a fell dezho truchañ evit brud o bro (pe a zo lakaet da druchañ gant ar re gar o bro…) ha tud a zo o fersonelezh pe o c'horf etre an daou seks rummataet. Fur a-walc'h e seblant bezañ an diviz tapet evit ar c'hoarioù olimpek diwezhañ e Aten. Degemeret eo bet ar sportourien diouzh rummad o seks nevez ma'z eus bet un oberatadenn dezho, ma'z eo bet anavezet ar cheñchamant-se dre wir ha ma'z eus bet heuliet un louzaouiñ hormonoù e-pad daou vloaz. Er mod-se ne c'hello  ket ar wazed aet da vaouezed ober o mad eus an testosteron ha pep hini a gav e blas e daou rummad ar sport...